送何道夫祕監守潼川
作者：樓鑰
朝代：宋

paragraphs: 妙齡冠蜀士，名聲振王畿。
晚隨召節來，天朝增羽儀。
我昔倅丹丘，鹿侯掛冠歸。
群公俱祖送，見公四三詩。
頗恨著鞭先，自言乞身遲。
拳拳慕下風，直欲夢見之。
還朝挹高致，氣宇清且夷。
稱者不容口，往往同一詞。
始見荷傾倒，笑談欲忘疲。
况當秋風高，濫吹參試闈。
鼎臠得一嘗，豹斑容管窺。
叔度真似道，莊生信忘機。
親疎皆不可，况復容磷緇。
諸生得公來，讙曰真吾師。
叩簾或三請，響答了不疑。
私謂如此人，定應備論思。
胡爲歸興勇，抗章氣不衰。
鼓盆萬里外，抱孫更成悲。
擁麾東川去，無人留孔戣。
別懷不自勝，別酒聽淋漓。
他時念老成，追鋒且復西。
公能重來否，此意非吾私。